C 148/19

Kanne 18.2.2022 – Euroopan komissio v. Saksan liittotasavalta

(Asia C-116/22)

(2022/C 148/26)

Oikeudenkäyntikieli: saksa

Asianosaiset

Kantaja: Euroopan komissio (asiamiehet: C. Hermes ja M. Noll-Ehlers)

Vastaaja: Saksan liittotasavalta

Vaatimukset

Kantaja vaatii unionin tuomioistuinta

1. toteamaan, että Saksan liittotasavalta on — rikkonut direktiivin 92/43/ETY (1) 4 artiklan 4 kohtaa, koska se ei ole osoittanut erityisten suojelutoimien alueeksi 4 606 alueesta 88:aa, joiden osalta tämän säännöksen mukainen kuuden vuoden määräaika on päättynyt; — rikkonut direktiivin 92/43 4 artiklan 4 kohtaa, koska se ei ole kyseessä olevista 4 606 alueesta vahvistanut 88:n osalta mitään suojelutavoitteita ja muilta osin noudattaa suojelutavoitteiden vahvistamisessa yleisesti ja rakenteellisesti käytäntöä, joka ei vastaa tämän säännöksen oikeudellisia vaatimuksia; — rikkonut direktiivin 92/43 6 artiklan 1 kohtaa, koska se ei ole kyseessä olevista 4 606 alueesta vahvistanut 737:n osalta mitään suojelutoimenpiteitä ja muilta osin noudattaa suojelutoimenpiteiden vahvistamisessa yleisesti ja rakenteellisesti käytäntöä, joka ei vastaa tämän säännöksen oikeudellisia vaatimuksia;

2. velvoittamaan Saksan liittotasavallan vastaamaan oikeudenkäyntikuluista.

Oikeudelliset perusteet ja pääasialliset perustelut

Euroopan komissio väittää kanteellaan Saksan liittotasavallan laiminlyöneen direktiiviin 92/43/ETY perustuvat tarvittavat toimenpiteet sen Natura 2000 –verkoston osoittamiseksi ja hallinnoimiseksi.

Ensinnäkään Saksan liittotasavalta ei ole noudattanut direktiivin 4 artiklan 4 kohtaan perustuvia velvoitteitaan, koska se ei ole jäsenyysvelvoitteiden noudattamatta jättämisen kannalta relevanttina aikana osoittanut erityisten suojelutoimien alueeksi 4 606 alueesta 88:aa, joiden osalta tämän säännöksen mukainen kuuden vuoden määräaika on päättynyt.

Toiseksi Saksan liittotasavalta ei ole noudattanut direktiivin 4 artiklan 4 kohtaan perustuvaa velvoitettaan määritellä riittävästi erityisiä suojelutavoitteita, koska se ei ole kyseessä olevista 4 606 alueesta vahvistanut 88:n osalta mitään suojelutavoitteita ja muilta osin noudattaa suojelutavoitteiden vahvistamisessa yleisesti ja rakenteellisesti käytäntöä, joka ei vastaa tämän säännöksen oikeudellisia vaatimuksia. Direktiivin 4 artiklan 4 kohdan mukaan suojelutavoitteiden on oltava määrällisiä ja mitattavissa, kunkin alueen relevanttien suojelukohteiden ”ennalleen saattamisen” ja ”suojelun” tavoitteen välillä on tehtävä selvä ero ja ne on vahvistettava yleisesti sitovilla lainsäädännöllisillä toimilla. Suojelutavoitteita koskeva Saksan käytäntö ei vastaa näitä vaatimuksia.

Kolmanneksi Saksan liittotasavalta ei ole noudattanut direktiivin 6 artiklan 1 kohtaan perustuvaa velvoitettaan toteuttaa tarvittavat suojelutoimenpiteet. koska se ei ole kyseessä olevista 4 606 alueesta vahvistanut 737:n osalta mitään suojelutoimenpiteitä ja muilta osin noudattaa suojelutoimenpiteiden vahvistamisessa yleisesti ja rakenteellisesti käytäntöä, joka ei vastaa direktiivin 6 artiklan 1 kohdan vaatimuksia siitä, että suojelutoimenpiteiden on perustuttava riittävän erityisiin suojelutavoitteisiin.

(1) Luontotyyppien sekä luonnonvaraisen eläimistön ja kasviston suojelusta 21.5.1992 annettu neuvoston direktiivi 92/43/ETY (EYVL 1992, L 206, s. 7).